**ג'ון קרל פטרמן** (באנגלית: **John Karl Fetterman**; נולד ב-15 באוגוסט 1969) הוא פוליטיקאי אמריקאי המכהן כחבר הסנאט של ארצות הברית מטעם מדינת פנסילבניה. הוא כיהן כסגן מושל פנסילבניה בשנים 2019–2023. טרם היבחרו לתפקיד סגן המושל כיהן פטרמן כראש עיריית בראדוק (Braddock) בשנים 2006–2019. הוא היה מועמד המפלגה הדמוקרטית לסנאט האמריקאי בפנסילבניה בבחירות 2022.

פטרמן התמודד לראשונה אל הסנאט האמריקאי בבחירות 2016, אך סיים במקום השלישי בפריימריז הדמוקרטים עם 19.4% מקולות הבוחרים. בבחירות 2018 התמודד לסגן המושל ובבחירות המקדימות גבר על שורה של מתמודדים בהם סגן המושל המכהן מייק סטאק, ואחר כך נבחר לתפקיד כעמיתו למירוץ של מושל פנסילבניה טום וולף. במהלך כהונתו זכה פטרמן לתשומת לב לאומית על מאמציו להתיר על פי חוק שימוש בקנאביס בכל המדינה ועל הפרכת טענותיו הכוזבות של נשיא ארצות הברית דונלד טראמפ בדבר הונאת בחירות בפנסילבניה.

פטרמן מוגדר כאחד התומכים המובהקים ביותר בישראל בסנאט האמריקאי. הוא תומך ומצביע בעד כל תמיכה של הממשל האמריקאי בישראל, כלכלית וצבאית ומצהיר בכל הזדמנות על זכותה של ישראל להגן על עצמה וכמה הברית בין ישראל לארצות הברית חשובה.

בשבועות שמאז מתקפת השביעי באוקטובר, פטרמן התייצב באופן בלתי מסויג לצד ישראל. הוא אף הציב במשרדו תמונות של החטופים בעזה וקרא לשחרורם בכל הזדמנות.

ביוגרפיה
--------

### תחילת דרכו

פטרמן נולד ב-1969 בבית החולים רידינג שבעיר וסט רידינג בפנסילבניה, בנם של קרל וסוזן פטרמן אשר היו בני 19 בעת הולדתו. לאחר מכן עברו הזוג הצעיר ליורק שבפנסילבניה, שם גדל פטרמן ואביו הפך לשותף בחברת ביטוח. אביו של פטרמן נהנה משגשוג בענף הביטוח והמשפחה התעשרה. פטרמן גדל בפרוור אמיד של יורק ושני הוריו היו רפובליקנים שמרנים. בשנת 1991 השלים את לימודיו הגבוהים במכללת אולברייט עם תואר ראשון במימון, ולאחר מכן קיבל תואר שני במנהל עסקים מאוניברסיטת קונטיקט ב-1993. בעת לימודיו באוניברסיטת קונטיקט נהרג חברו הטוב בתאונת דרכים, אירוע שהשפיע רבות על חייו ומסלולו המקצועי של פטרמן. בעקבות מותו של חברו הצטרף פטרמן לארגון "אחים גדולים אחיות גדולות של אמריקה", שם חבר לילד בן שמונה מניו הייבן שאביו נפטר מאיידס ואמו גססה לאט מהמחלה גם היא. במשך שנתיים עבד פטרמן מפיטסבורג בטרם החל את לימודיו בבית הספר לממשל ע"ש ג'ון פיצג'רלד קנדי באוניברסיטת הרווארד, שם השלים את לימודיו האקדמיים ב-1999 עם תואר שני במדיניות ציבורית.

### ראש עיריית בראדוק

ראש העיר פטרמן נושא דברים, 2009
פטרמן, שהחל את דרכו המקצועית בחברת ביטוח פרטית, הגיע לבראדוק בשנת 2001 כדי לשרת ב-AmeriCorps, סוכנות ממשל עצמאית של הממשלה הפדרלית בארצות הברית, וסייע לבני נוער מקומיים לקבל תעודת בגרות מסוג GED (פיתוח חינוכי כללי). במהלך 2004 השתקע סופית בבראדוק. בראדוק, בעבר עיר תעשייה הידועה כמקום משכנו של מפעל הפלדה הראשון של אנדרו קרנגי, ניזוקה קשות מהדעיכה בתעשיית הפלדה האמריקאית. בראדוק איבדה 90% מאוכלוסייתה מאז שנרשם בה שיא תושבים בשנות ה-20 של המאה ה-20 – ב-1988 הוכרזה כעיר במצוקה כלכלית ולא ניתן היה למצוא בה מרכולים, תחנות דלק או כספומטים. ב-2005 התמודד פטרמן לראשות עיריית בראדוק נגד ראשת העירייה המכהנת פולין עבדולה (Pauline Abdullah), ובבחירות המקדימות ניצח אותה בפער של קול בודד אחד. בבחירות הכלליות לא ניצב בפני התנגדות מן המפלגה הרפובליקנית ונבחר לראש העיר. הוא מילא את תפקיד ראש העיר במשרה חלקית, בעוד את תוכנית הנוער בעיר ניהל במשרה מלאה. פטרמן ייסד מוסד ללא כוונת רווח בשם "Braddock Redux" אשר שימש את פטרמן לרכישת והצלת נכסים ברחבי העיר. אביו של פטרמן, איש עסקים מצליח, סייע בסבסוד פעילותו הפוליטית של בנו שכן ראש העיר השתכר ב-150 דולר אמריקאי לחודש. לפטרמן קעקועים אחדים הקשורים לקהילת בראדוק: על זרועו השמאלית מופיעות הספרות 15104 – המיקוד של בראדוק, ועל זרועו הימנית התאריכים של חמשת מקרי הרצח שהתרחשו בעיירה בעת כהונתו.

לאחר היבחרו, אחת הפעולות הראשונות של פטרמן הייתה הקמת אתר אינטרנט עבור עיריית בראדוק, שהדגיש את המבנים המוזנחים וההרוסים של העיר. כראש העיר יזם פטרמן מיזמים בתחומי הנוער והאומנות, ופעל לפיתוח המבנים הנטושים בעיר ולשיפור המצב הכלכלי בבראדוק. באמצעות כספי משפחתו רכש פטרמן תמורת 5,000 דולר את הכנסייה הפרסביטריאנית הראשונה של העיר בטרם נהרסה, והתגורר במרתף הכנסייה במשך חודשים אחדים. הכנסייה הפכה מאוחר יותר למרכז הקהילתי של העיר. בהמשך כהונתו רכש מחסן סמוך תמורת 2,000 דולר, הציב שתי מכולות על הגג עבור שטח מחיה נוסף ועבר לגור בו. תוכניות אחרות שיזם כללו הסבת מגרשים ריקים לפארקים וגנים, בניית מגרש הכדורסל הציבורי הראשון בעיר והקמת חווה עירונית אורגנית בשטח בן שני אקר שעובדה בידי נערים מפרויקט הנוער של בראדוק. על מנת לסייע במימון מיזמים שונים, פטרמן יצר קשרים עם ארגונים מקומיים ללא מטרות רווח, תוכנית הפיתוח הכלכלי של מחוז אלגני, ועם נציב המחוז דן אונוראטו. למשל, פטרמן סייע בהשגת מענק בן 400 אלף דולר מקרן היינץ לבניית גג ירוק, שסיפק 100 משרות בתחום הבנייה לבני נוער מקומיים בקיץ.

פטרמן הציג את בראדוק בפני הציבור האמריקאי כמקום כְּדָאִי לגור בו בשל הנדל"ן הזול יחסית. הפריחה בעיר משכה אליו תושבים מערים אחרות כגון שיקגו ופורטלנד שנמשכו מהפוטנציאל לצמיחה והתפתחות. בהשראת קריאתו של פטרמן, קבוצה של תושבים מברוקלין עברה לבראדוק והפכה כנסייה נטושה למרכז אומנות. עם זאת, הפיתוח המחודש של בראדוק עורר חששות לגבי ג'נטריפיקציה. אף על פי שפטרמן ניסה למשוך תושבים חדשים לבראדוק, שיעור האוכלוסייה עמד בסביבות 2,000 איש וחרף המקרקעין הזול, רבים מבתי המגורים אינם ראויים למחיית אדם.

לפטרמן הייתה מערכת יחסים שנויה במחלוקת עם מועצת העיר בראדוק. חלק מחברי המועצה חשדו בו כשזיהו אדם לבן מכהן כראש עירייה של עיר בעלת רוב לאוכולוסייה השחורה, שהציג את עצמו כמושיע של העיר. ניתן לייחס את יחסיו המתוחים של פטרמן עם מועצת העיר גם לעובדה שלא השתתף בישיבות מועצה רבות. בשנת 2009 חברי מועצת העיר בראדוק ניסו להרחיק את פטרמן מישיבת המועצה ולעצור אותו לאחר שמתח ביקורת על יריב פוליטי בעת שמסר את דו"ח ראש העיר שלו. באותה שנה, נשיא מועצת העיר ג'סי בראון, הורה לקצין אכיפת החוק של בראדוק להאשים את פטרמן בהפרת היתר אכלוס לבניין בבעלות עמותה של פטרמן. מאוחר יותר דחה שופט את התלונה.

בינואר 2013 אירעה תקרית בה היה מעורב פטרמן. פטרמן, לאחר ששמע את מה שלדעתו היה ירי, עקב אחרי גבר שחור לא-חמוש בשם כריס מייארס (Miyares), ועצר אותו כשהוא חמוש ברובה ציד. מייארס גרס כי הירי לכאורה שפטרמן שמע היו רקטות מים ששיגרו ילדים, בעוד פטרמן טען כי פסולת בקבוקים מסוג זה לא נמצאה. מייארס הוסיף לטעון כי פטרמן כיוון את הרובה אל חזהו בזמן שדרך את הנשק ולאחר מכן כיוון אותו לפניו. פטרמן עמד על כך שכיוון את הנשק לכיוונו הכללי של מייארס כדי להוכיח שהוא חמוש גרידא, והוסיף כי בית הבליעה היה נקי ושנצרה הייתה על מצב נצור. פטרמן טען שהוא מאמין כי "עשה את הדבר הנכון" ולא התנצל. לא הוגשו כתבי אישום נגד פטרמן או מייארס בקשר לתקרית, והאחרון מעולם לא הגיש תלונה רשמית נגד פטרמן. במהלך מסע הבחירות של פטרמן לסנאט ב-2022 העלו יריביו טענות בדבר גזענות והאשימו אותו בכך שעקב אחר מייארס בשל היותו שחור.

### בחירות 2016 לסנאט האמריקאי

קריקטורה של שלושת המועמדים המובילים בפריימריז הדמוקרטי לסנאט האמריקאי ב-2016 (מימין לשמאל): פטרמן, מקגינטי וססטק
ב-14 בספטמבר 2015 הודיע פטרמן כי יתמודד על מועמדות המפלגה הדמוקרטית לסנאט של ארצות הברית מול הסנאטור הרפובליקני המכהן פט טומי. הקמפיין שלו נחשב לבעל סיכויים קלושים לניצחון נגד שני מועמדים ידועים יותר, קייטי מקגינטי (אנ') וג'ו ססטק (אנ'), המועמד הדמוקרטי לסנאט ב-2010. פטרמן זכה לתמיכתו של מושל מרילנד לשעבר מרטין אומאלי וגזברית מדינת פנסילבניה לשעבר ברברה האפר. מסע הבחירות של פטרמן התמקד בערכים פרוגרסיביים ובבניית תמיכה באמצעות תנועה עממית, וגרר השוואות לברני סנדרס. פטרמן היה המועמד הדמוקרטי היחיד במדינת פנסילבניה שתמך בסנדרס בעת הבחירות לנשיאות ארצות הברית 2016. אף על פי שהמוניטין שלו בקרב כלל אוכלוסיית פנסילבניה היה ירוד, תקציב הקמפיין הנמוך ודשדושו בסקרים ערב הבחירות, הצליח פטרמן לגרוף 20% מהקולות בבחירות המקדימות. קייטי מקגינטי שהוציאה 4,312,688 דולר על הפריימריז ואשר זכתה לתמיכה מצד ברק אובמה וסנאטורים רבים, סיימה לפני חבר הקונגרס והאדמירל לשעבר ג'ו ססטק, שגייס 5,064,849 דולר, בעוד פטרמן גייס 798,981 דולר וסיים אחרון. בבחירות הכלליות ניצח טומי את מקגינטי.

### סגן מושל פנסילבניה

פטרמן נואם בעת השבעתו לתפקיד סגן מושל פנסילבניה, ינואר 2019
ב-14 בנובמבר 2017 הודיע פטרמן כי יתמודד על מועמדות המפלגה הדמוקרטית לתפקיד סגן מושל פנסילבניה, תוך קריאת תיגר, בין היתר, על סגן המושל המכהן מייק סטאק. סטאק תוייג כאנדרדוג לאחר שהמפקח הכללי של פנסילבניה פתח בחקירה נגד סטאק בנוגע להאשמות כי התעמר בסגל שלו ובחיילי פנסילבניה. פטרמן זכה לתמיכתו של הסנאטור ברני סנדרס, ראש עיריית פיטסבורג ביל פדוטו ומושל פנסילבניה לשעבר וראש עיריית פילדלפיה אד רנדל. ב-15 במאי 2018 זכה פטרמן בפריימריז הדמוקרטי עם 38% מהקולות. פטרמן היה חלק מהכרטיס הדמוקרטי יחד עם המושל המכהן טום וולף. ב-6 בנובמבר 2018 גברו וולף ופטרמן על המועמדים הרפובליקנים סקוט וגנר וג'ף ברטוס בבחירות הכלליות.

פטרמן הושבע לתפקידו כסגן מושל פנסילבניה ב-15 בינואר 2019. אחת המשימות הראשונות שקיבל פטרמן מהמושל וולף הייתה לבחון היתכנות של לגליזציה של סמים קלים בכל פנסילבניה. פטרמן יצא לסיור ברחבי המדינה, ביקר בכל 67 מחוזות פנסילבניה, ושוחח עם תושבים על לגליזציה של מריחואנה. לאחר שסיים את סיורו פרסם דין וחשבון על ממצאיו. במפגן תמיכה בלגליזציה של מריחואנה ובקהילה הגאה, תלה פטרמן את דגל הגאווה ודגל עם עלה מריחואנה ממרפסת משרדו, המשקיפה על בירת המדינה. עם זאת, חלק מהצעת חוק כוללנית שנחתמה כחוק בידי המושל וולף אסר על הנפת דגלים בלתי-מורשים על רכוש קפיטול מדינת פנסילבניה ועובדי המדינה הסירו את הדגלים של פטרמן; למרות זאת הוא המשיך להתריס נגד החוק ולהניף את הדגלים מחוץ למשרדו.

לתפקיד סגן המושל יש מעט מאוד כוח ביצועי, אך תחת סמכותו פועלת מועצת החנינות של פנסילבניה. בתפקיד זה פעל פטרמן להגדלת שיעור ההמתקות והחנינות לאסירים ברחבי פנסילבניה. העיתון "פילדלפיה אינקוויירר" דיווח כי פטרמן ניהל את מועצת החנינות "מתוך שליחות של פעיל ולעיתים בכוח של בריון". כמו כן, עוד דווח בעיתון זה כי פטרמן איים להתמודד בבחירות נגד התובע הכללי של פנסילבניה ג'וש שפירו, שבאותו זמן תכנן ריצה לתפקיד המושל, אלא אם כן שפירו יתמוך בחנינות נוספות.

בנובמבר 2020 זכה פטרמן לסיקור עיתונאי לאומי על כך שאמר כי דונלד טראמפ "לא שונה מכל טרול אינטרנטי אקראי אחר" וכי הוא "יכול לתבוע כריך חזיר" בתגובה לאיומיו של טראמפ להגיש תביעות בפנסילבניה בטענה להונאת בחירות נרחבת במסגרת הבחירות לנשיאות ארצות הברית 2020.

בבחירות לנשיאות 2020 בפנסליבניה ניצח ג'ו ביידן, שהוביל על טראמפ ב-81 אלף קולות. טענותיו של טראמפ בדבר הונאת בחירות הובילו לערעור משפטי על תוצאות הבחירות והתובע הכללי של טקסס, קן פקסטון, הגיש תובענה ייצוגית לביטול התוצאות בפנסילבניה כמו גם במדינות אחרות. לתביעה של פקסטון הצטרפו 18 תובעים רפובליקנים נוספים ממדינות אחרות. סגן מושל טקסס דן פטריק הגדיל להציע פרס של בן מיליון דולר לכל מי שיוכיח מקרה של הונאת בחירות במדינות הנתבעות. פטרמן הגיב לתביעה ואישר כי פנסילבניה חשפה שלושה מקרים של הונאות בחירות: בשני מקרים הצביעו שני גברים בשם אמותיהם המנוחות עבור טראמפ, ובמקרה שלישי הצביע גבר אחר בשם בנו – גם הוא לטראמפ. פטרמן בהתרסה דרש מסגן המושל פטריק לשלם מיליון עבור כל אחד מהמקרים האלה. הוא אמר שהוא גאה להכריז שטראמפ "קיבל 100% מקולות האם המתה" בפנסילבניה. הלעג של פטרמן לטענות טראמפ והרפובליקנים זכה לתשומת לב לאומית.

### בחירות 2022 לסנאט של ארצות הברית

סמליל מסע הבחירות של פטרמן לסנאט ב-2022
תוצאות הבחירות לסנאט האמריקאי בפנסילבניה לפי מחוזות
בינואר 2021 הכריז פטרמן על ייסוד ועדת גישוש לקראת הבחירות לסנאט של ארצות הברית בפנסילבניה ב-2022. ב-4 בפברואר אותה שנה הגיש פטרמן הצהרת מועמדות אל ועדת הבחירות הפדרלית בה הכריז באורח רשמי על התמודדותו לסנאט של ארצות הברית, בתקווה להיבחר למושבו של הסנאטור הפורש פט טומי. ב-8 בפברואר קיים אירוע רשמי בו השיק את מסע הבחירות שלו. יריבו העיקרי של פטרמן בהבחירות המקדימות של המפלגה הדמוקרטית היה קונור לאם, חבר בית הנבחרים של ארצות הברית. ועדת פעולה פוליטית שתמכה בלאם פרסמה תעמולה שתקפה את פטרמן בשל הגדרתו לכאורה כ"סוציאל-דמוקרטי"; טענה זו מצד תומכיו של לאם התבססה על מאמר ב-NPR שתיאר את פטרמן כסוציאליסט, אך העיתון "פילדלפיה אינקוויירר" הפריך זאת וקבע כי פטרמן מעולם לא הגדיר את עצמו כך במדויק. הן לאם והן מועמדים אחרים במירוץ לסנאט מתחו ביקורת נוקבת על התקרית בה דרך נשק על מתעמל אפרו-אמריקאי שלטעננתו ירה באקדח.

למרות הובלתו בסקרים רבים, זכה פטרמן לתמיכה מעטה בבחירות המקדימות. חבר בית הנבחרים המדינתי של פנסילבניה ג'ון א. קיין ציין כי היעדר תמיכות רשמיות הוא חלק מ"אישיות הזאב הבודד" של פטרמן. חברה אחרת בבית הנבחרים המדינתי, דרישה פרקר מפילדלפיה, נימקה את החוסר של טרמן בתמיכות: "פטרמן מעולם לא בא והציג את עצמו בפניי או בפני מי מהקולגות שלי. אז אם סגן מושל לא יקדיש את הזמן לדבר עם מישהו כמוני, אז למה שנרצה לשלוח מישהו כמוהו לוושינגטון הבירה"?" למעשה, האישיות הפוליטית היחידה שהביעה את תמיכתה הרשמית בפטרמן במהלך הבחירות המקדימות הייתה ראשת עיריית סקרנטון פייג' גבהרדט קוגנטי (אנ'). עם זאת, לאחר זכייתו במועמדות המפלגה, התייצבה מאחוריו צמרת המפלגה הדמוקרטית ובראשה נשיא ארצות הברית ג'ו ביידן ומזכירת המדינה של ארצות הברית לשעבר הילרי קלינטון

פטרמן זכה בפריימריז הדמוקרטי עם 58.7% מקולות הבוחרים, וגבר על יריבו לאם שגרף 32.4% מהקולות. פטרמן זכה בכל אחד ממחוזות פנסילבניה, כולל מחוז פילדלפיה, אך התקשה בהבטחת רוב קולות השחורים בעיר – וגרף רק 18% מהקולות ברוב הרבעים האפרו-אמריקאים בפילדלפיה. רעייתו של פטרמן, ג'יזל, נשאה נאום ניצחון בשם בעלה, שכן הוא אושפז לאחר שלקה בשבץ מוחי. ביום הבחירות המקדימות נמסר ממטה הבחירות של פטרמן כי הוא עובר ניתוח להתקנת קוצב לב עם דפיברילטור על מנת לטפל בפרפור עליות. שבועות אחדים אחר כך נמסר ממטה הבחירות שהדפיברילטור למעשה הותקן לטיפול בקרדיומיופתיה, שאובחנה לראשונה ב-2017.

ב-9 בנובמבר 2022 הוכרז פטרמן כמנצח בבחירות לסנאט משגבר על יריבו מהמט אוז וגרף 2,710,027 קולות, שהם 51% מקולות הבוחרים.

### קולנוע

לפטרמן יש הופעת קמע ב"עיניה התכולות", סרטם של סקוט קופר וכריסטיאן בייל שיצא לבתי קולנוע נבחרים בארצות הברית ב-23 בדצמבר 2022, ושודר לאחר מכן ב"נטפליקס". ב-9 בדצמבר הוא העלה לטוויטר תצלום שלו מאתר הצילומים בחברת קופר ובייל, ביחד עם אשתו ג'יזל. פטרמן שיתף פעולה עם השניים בהיותו ראש העיר בראדוק בשנת 2013, בעת צילומי סרט הפשע "אחים בדם" (אנ').

קישורים חיצוניים
----------------

ויקישיתוף מדיה וקבצים בנושא **ג'ון פטרמן** בוויקישיתוף
* אתר האינטרנט הרשמי של ג'ון פטרמן לסנאט של ארצות הברית (באנגלית)
* ג'ון פטרמן באתר המדריך הביוגרפי של הקונגרס של ארצות הברית (באנגלית)
* ג'ון פטרמן, ברשת החברתית פייסבוק

* ג'ון פטרמן, ברשת החברתית אקס (טוויטר)

* ג'ון פטרמן, ברשת החברתית אינסטגרם

* ג'ון פטרמן, ברשת החברתית טיקטוק

* ג'ון פטרמן, ברשת החברתית LinkedIn

* ג'ון פטרמן, סרטונים בערוץ היוטיוב

הערות שוליים
------------

1. ↑  ברוב גדול: הקונגרס החליט לגנות את רשידה טליב על הקריאה להשמדת ישראל | ישראל היום, באתר www.israelhayom.co.il, ‏2023-11-08
2. 1 2 3  הולי אוטרביין, The Democrats’ Giant Dilemma, באתר פוליטיקו, 16 באפריל 2021 (באנגלית)
3. 1 2  Restoring a Rust Belt town, באתר CBS News‏, 4 ביולי 2010 (באנגלית)
4. ↑  ג'ף סיימון, The tattoos are not the most interesting thing about this mayor, באתר CNN‏, 23 בנובמבר 2015 (באנגלית)
5. ↑  אנה אורסו, John Fetterman for Senate: Why a 6-foot-8 tatted-up Harvard grad from Western Pa. is running, באתר BillyPenn‏, 21 בספטמבר 2015 (באנגלית)
6. ↑  ואלאס מקילווי, Who is Braddock Mayor John Fetterman? An early profile of Pa.'s next lieutenant governor, באתר The Patriot-News‏, 4 בנובמבר 2015 (באנגלית)
7. ↑  ביל אובויל, Braddock mayor John Fetterman campaigns as Senate candidate for change, באתר Times Leader‏, 28 בינואר 2016 (באנגלית)
8. ↑  מאט סטראוד, A Call to Arms, באתר Pittsburgh City Paper‏, 31 באוגוסט 2006 (באנגלית)
9. ↑  אן בלסר, One provisional ballot decides Braddock mayor's race: It's Fetterman, באתר Pittsburgh Post-Gazette‏, 9 ביוני 2005 (באנגלית)
10. ↑  קיירה בינגהאם, Revisitng Braddock, PA, באתר Topic‏, 10 באפריל 2021 (באנגלית)
11. ↑  דייוויד סטרטפילד, Rock Bottom for Decades, but Showing Signs of Life, באתר הניו יורק טיימס, 31 בינואר 2009 (באנגלית)
12. 1 2  ג'ים סטראוב, Braddock, Pennsylvania Out of the Furnace and into the Fire, באתר Monthly Review‏, 1 בדצמבר 2008 (באנגלית)
13. ↑  נל פורטר בראון, Wrought from Ruins, באתר Harvard Magazine‏, ספטמבר-אוקטובר 2010 (באנגלית)
14. ↑  בן טריס, The ballad of Big John Fetterman: Democrats yearned for a folk hero. But will they vote for one?, באתר וושינגטון פוסט, 19 ביוני 2018 (באנגלית)
15. ↑  מוריה בלינגיט, Braddock mayor has his critics, באתר Pittsburgh Post-Gazette‏, 4 במאי 2009 (באנגלית)
16. ↑  מוריה בלינגיט, Judge dismisses complaint against Braddock mayor, באתר Pittsburgh Post-Gazette‏, 26 במרץ 2009 (באנגלית)
17. ↑  Braddock mayor detains jogger after hearing possible gunshots, באתר WTAE-TV‏, 31 בינואר 2013 (באנגלית)
18. ↑  טריפ גבריאל, John Fetterman, Senate Candidate, Revisits Gun Incident Involving Black Jogger, באתר הניו יורק טיימס, 9 בפברואר 2021 (באנגלית)
19. ↑  מארלי פאריש, Pa. Democrats vying for U.S. Senate highlight policy divides in televised debate, באתר Pennsylvania Capital-Star‏, 21 באפריל 2021 (באנגלית)
20. ↑  כריס ברנאן, John Fetterman addresses 2013 incident in which he pulled a gun on a man who turned out to be an unarmed Black jogger, באתר פילדלפיה אינקוויירר, 9 בפברואר 2021 (באנגלית)
21. ↑  ג'ו מנדק ומארק לוי, Small-town Pennsylvania mayor adds intrigue to Senate race, באתר AP‏, 14 בספטמבר 2015 (באנגלית)
22. ↑  AP‏, Sestak gets another foe; Braddock mayor enters Dem U.S. Senate race, באתר Delaware County Daily Times‏, 11 בספטמבר 2015 (באנגלית)
23. ↑  מישל גולדברג, A Member of "Bernie’s Army" Is Still Waiting for the Candidate’s Help, באתר סלייט, 16 באפריל 2019 (באנגלית)
24. ↑  ג'ון פטרמן, Why I'm endorsing Bernie, באתר דיילי קוס, 14בינואר 2016 (באנגלית)
25. ↑  ג'ון קופ, McGinty defeats Sestak to win Democratic nomination for U.S. Senate, באתר PhillyVoice‏, 26 באפריל 2016 (באנגלית)
26. ↑  כריס פוטר, Braddock Mayor John Fetterman, cargo shorts and all, is aiming for the suit-and-tie job of Lt. Gov. באתר Pittsburgh Post-Gazette‏, 15 בנובמבר 2017 (באנגלית)
27. ↑  Mike Stack's new problem: John Fetterman and the 2018 primary, באתר פילדלפיה אינקוויירר, 27 באוקטובר 2017 (באנגלית)
28. ↑  Ed Rendell endorses John Fetterma, באתר Pittsburgh Post-Gazette‏, 4 בדצמבר 2017 (באנגלית)
29. ↑  Bartos, Fetterman win GOP, Democratic nominations for lieutenant governor, באתר WTAE-TV‏, 16 במאי 2018 (באנגלית)
30. ↑  מייק ארגנטו, Gov. Tom Wolf, John Fetterman meet for lunch and cause a stir at the Manchester Cafe, באתר York Daily Record‏, 16 במאי 2018 (באנגלית)
31. ↑  The most striking thing about Lt. Gov. John Fetterman, באתר פילדלפיה אינקוויירר, 15 בינואר 2019 (באנגלית)
32. ↑  שרה יוז, Lt. Gov. Fetterman on his 67-county cannabis tour: ‘A significant majority’ of Pennsylvanians support legalization, באתר פילדלפיה אינקוויירר, 18 במאי 2022 (באנגלית)
33. ↑  אלכס סיז-וולץ, Penn. Democrat plans to defy Republican-backed law banning his weed and LGBTQ rights flags, באתר NBC News‏, 29 בינואר 2021 (באנגלית)
34. 1 2 3  ג'וליה טרוסו, John Fetterman ran the Board of Pardons like an activist — and at times a bully, באתר פילדלפיה אינקוויירר, 11 במאי 2022 (באנגלית)
35. ↑  ג'ורדן ויליאמס, Pennsylvania’s lieutenant governor says Trump ‘no different than any other random internet troll’, באתר The Hill‏, 4 בנובמבר 2020 (באנגלית)
36. ↑  שרה קאסי, Pa. Lt. Gov. John Fetterman on Trump legal challenges: ‘The president can sue a ham sandwich.’, באתר Lehigh Valley Live‏, 6 בנובמבר 2020 (באנגלית)
37. ↑  כלכליסט ו-ynet, ביידן סוגר על טראמפ בפנסילבניה, עתירות של הנשיא נדחו, באתר כלכליסט, 5 בנובמבר 2020
38. ↑  וול סטריט ג'ורנל, ‏העליון דחה עתירת המפלגה הרפובליקאית לפסול את ניצחון ביידן בפנסילבניה, באתר גלובס, 9 בדצמבר 2020
39. ↑  מושל טקסס: מיליון דולר למביאים מידע על הונאות בבחירות, באתר בחדרי חרדים, 11 בנובמבר 2020
40. ↑  סטיב מרוני, Pa. Lt. Gov. John Fetterman pesters Texas counterpart to pay $3 million for voter fraud cases, באתר pennlive.com‏, 30 בדצמבר 2020 (באנגלית)
41. ↑  דייוויד מוי, Pennsylvania’s Lt. Gov. Keeps Trolling Texas Counterpart Over $1M Voter Fraud Offer, באתר הפינגטון פוסט, 29 בדצמבר 2020 (באנגלית)
42. ↑  אליסה וירסמן, Pennsylvania Lt. Gov. John Fetterman 'taking a hard look' at Senate run in 2022, באתר ABC News‏, 9 בינואר 2021 (באנגלית)
43. ↑  John Fetterman files paperwork to run for U.S. Senate in 2022, באתר Pittsburgh Post-Gazette‏, 5 בפברואר 2021 (באנגלית)
44. ↑  סטיבן שפרד, Lt. Gov. John Fetterman enters Pennsylvania's 2022 Senate race, באתר CNN‏, 8 בפברואר 2021 (באנגלית)
45. 1 2 3  ג'וליה טרוסו, An ad supporting Conor Lamb sparked a backlash for wrongly calling John Fetterman a ‘self-described democratic socialist’, באתר פילדלפיה אינקוויירר, 7 באפריל 2022 (באנגלית)
46. ↑  ג'וליה טרוסו, John Fetterman will likely be Pa.’s Democratic Senate nominee. So why do so few elected Democrats back him?, באתר פילדלפיה אינקוויירר, 12 במאי 2022 (באנגלית)
47. ↑  Cognetti endorses Fetterman for U.S. Senate, באתר The Times Tribune‏, 13 במאי 2022 (באנגלית)
48. ↑  בין שאר האישים שהביעו את תמיכתם בפטרמן: אד רנדל, בוב קייסי, ג'ף מרקלי, אליזבת וורן, בן נלסון, גרי פיטרס, גבריאל גיפורדס, אלכסנדריה אוקסיו-קורטז, ברנדן בויל, מדליין דין, כריסי הולאהן, מרי גיי סקנלון וסוזן ויילד.
49. ↑  אנדרו סטילס, Black Voters Skeptical of ‘Cool’ Democrat Who Held Innocent Black Jogger at Gunpoint, באתר The Washington Free Beacon‏, 18 במאי 2022 (באנגלית)
50. ↑  מארק לוי, Democrat John Fetterman wins US Senate race in Pennsylvania, באתר AP‏, 9 בנובמבר 2022 (באנגלית)
51. ↑  Adragna, Anthony (December 9, 2022). John Fetterman has a cameo in an upcoming Christian Bale movie. The two have actually worked together before. Politico, retrieved December 19, 2022

| חברי הסנאט של ארצות הברית ארצות הבריתארצות הברית |
| --- |
| **נשיאה**: קמלה האריס • **הנשיאה הזמנית**: פטי מארי**מנהיגי הסיעות**: צ'אק שומר (מנהיג הרוב, דמוקרטי) • מיץ' מקונל (מנהיג המיעוט, רפובליקני) |
| 

|  |  |
| --- | --- |
| **אוהיו**: שרוד בראון • ג'יי. די. ואנס | **אוקלהומה**: ג'יימס לנקפורד • מארקוויין מולין | **אורגון**: רון ויידן • ג'ף מרקלי | **איווה**: צ'אק גראסלי • ג'וני ארנסט | **איידהו**: מייק קראפו • ג'ים ריש | **אילינוי**: דיק דרבין • תמי דקוורת' | **אינדיאנה**: טוד יאנג • מייק בראון | **אלבמה**: טומי טוברוויל • קייטי בריט | **אלסקה**: ליסה מרקאוסקי • דן סאליבן | **אריזונה**: קירסטן סינמה • מארק קלי | **ארקנסו**: ג'ון בוזמן • טום קוטון | **ג'ורג'יה**: ג'ון אוסוף • רפאל וורנוק | **דלאוור**: טום קרפר • כריס קונס | **דקוטה הדרומית**: ג'ון ת'ון • מייק ראונדס | **דקוטה הצפונית**: ג'ון הובן • קווין קריימר | **הוואי**: בריאן שץ • מזי הירונו | **וושינגטון**: פטי מארי • מריה קנטוול | **ויומינג**: ג'ון באראסו • סינתיה לומיס | **ויסקונסין**: תמי בולדווין • רון ג'ונסון | **וירג'יניה**: מארק וורנר • טים קיין | **וירג'יניה המערבית**: ג'ו מנצ'ין • שלי מור קפיטו | **ורמונט**: ברני סנדרס • פיטר ולץ' | **טנסי**: מרשה בלקברן • ביל הגרטי | **טקסס**: ג'ון קורנין • טד קרוז | **יוטה**: מייק לי • מיט רומני | **לואיזיאנה**: ביל קסידי • ג'ון נילי קנדי | **מונטנה**: ג'ון טסטר • סטיב דיינס | **מיזורי**: ג'וש האולי • אריק שמיט | **מיין**: סוזן קולינס • אנגוס קינג | **מינסוטה**: איימי קלובשר • טינה סמית' | **מיסיסיפי**: רוג'ר ויקר • סינדי הייד-סמית | **מישיגן**: דבי סטייבנו • גרי פיטרס | **מסצ'וסטס**: אליזבת וורן • אד מרקי | **מרילנד**: בן קרדין • כריס ואן הולן | **נבדה**: קתרין קורטז מסטו • ג'קי רוזן | **נברסקה**: דב פישר • פיט ריקטס | **ניו ג'רזי**: בוב מננדז • קורי בוקר | **ניו המפשייר**: ג'ין שאהין • מגי האסן | **ניו יורק**: צ'אק שומר • קירסטן ג'יליברנד | **ניו מקסיקו**: מרטין היינריך • בן ריי לוהאן | **פלורידה**: מרקו רוביו • ריק סקוט | **פנסילבניה**: בוב קייסי • ג'ון פטרמן | **קולורדו**: מייקל בנט • ג'ון היקנלופר | **קונטיקט**: ריצ'רד בלומנטל • כריס מרפי | **קליפורניה**: אלכס פדייה • לפונזה באטלר | **קנזס**: ג'רי מורן • רוג'ר מרשל | **קנטקי**: מיץ' מקונל • ראנד פול | **קרוליינה הדרומית**: לינדזי גרהאם • טים סקוט | **קרוליינה הצפונית**: תום טיליס • טד באד | **רוד איילנד**: ג'ק ריד • שלדון וייטהאוס | חותם הסנאט של ארצות הברית |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1161413995
* US Congress: F000479
* VIAF: 687152988197612790008
* WorldCat: viaf-687152988197612790008

 |